Átlagos állapotban vannak a fővárosi hidak
Két híd felújítását a lehető leghamarabb meg kellene kezdeni.
Beszakadt a Lánchíd pályalemeze egy, a padkának nekiütköző autó alatt. Vasbeton elemek zuhantak a Petőfi hídról a rakpartra. Két hír az elmúlt évből, amelyek miatt ismét napirendre került a fővárosi hidak állapotának kérdése.

Kérdéses időpontok

E két átkelő felújítását régóta tervezi a főváros, azt azonban még mindig nem lehet tudni, mikor kezdődhetnek meg a munkálatok. A Lánchíd megújulása lehet közelebb, ezt az állapota is indokolja. Egy 2011-ben készült vizsgálat szerint a megfelelő teherbírás miatt cserélni kell a pályalemezt – amely tavaly egy helyen beszakadt egy autó alatt –, el kell végezni a korrodált acélszerkezetek javítását és korrózióvédelmét, ki kell javítani a hídsarukat, illetve megszüntetni a láncszerkezet szorulásait.